विलायत पोर्टल : प्राप्त जानकारी के अनुसार पाकिस्तान के कूटनैतिक सूत्रों ने बताया है कि तहरीक इंसाफ़ पार्टी के प्रमुख और देश के नवनियुक्त प्रधानमंत्री इमरान ख़ान ने प्रधानमंत्री का पद ग्रहण करने के बाद अपनी पहली विदेश यात्रा के लिए इस्लामी गणतंत्र ईरान का चयन किया है। इमरान ख़ान 18 अगस्त को प्रधानमंत्री के रूप में शपथ ग्रहण करेंगे। कार्यक्रम के अनुसार वह ईरान की यात्रा के बाद सऊदी अरब जाएंगे। इस्लामाबाद में ईरान के राजदूत महदी हुनरदोस्त ने चार अगस्त को इमरान ख़ान से मुलाक़ात की थी और उन्हें ईरान यात्रा के लिए राष्ट्रपति डॉ हसन रूहानी का औपचारिक निमंत्रण पत्र सौंपा था। इमरान ख़ान ने इस निमंत्रण को स्वीकार करते हुए कहा था कि पाकिस्तान, ईरान के साथ संबंध विस्तार का इच्छुक है। पाकिस्तान में 25 जुलाई को संसदीय चुनाव हुए थे जिनमें इमरान ख़ान की तहरीके इंसाफ़ को सबसे ज़्यादा 115 सीटें मिली थीं।